Avainsanat

Tiivistelmä



Avainsanat

1 Toimielinten säädökset, päätökset ja muut toimet - Ajallinen soveltamisala - Uuden prosessuaalisen oikeussäännön välitön soveltaminen - Aineellisen oikeussäännön taannehtivuuden edellytykset - Tuontitullien palauttamista koskeva lainsäädäntö

(Neuvoston asetuksen N:o 1430/79 13 artikla ja asetuksen N:o 2913/92 239 artikla)

2 Euroopan yhteisöjen omat varat - Tuonti- ja vientitullien palauttaminen tai peruuttaminen - Asetuksen N:o 1430/79 13 artikla - Komission päätösvalta - Taloudellisen toimijan, jota asia koskee, oikeus tulla kuulluksi - Ulottuvuus

(Neuvoston asetuksen N:o 1430/79 13 artikla)

3 Euroopan yhteisöjen omat varat - Tuonti- ja vientitullien palauttaminen tai peruuttaminen - Asetuksen N:o 1430/79 13 artikla - Ulottuvuus - Komission päätösvallan käyttöä koskevat yksityiskohtaiset säännöt - Erityistilanteen käsite - Komission vakava laiminlyönti

(Neuvoston asetuksen N:o 1430/79 13 artikla)

4 Euroopan yhteisöjen omat varat - Tuonti- ja vientitullien palauttaminen tai peruuttaminen - Maksuvelvollinen, joka täyttää asetuksen N:o 1430/79 13 artiklassa asetetut edellytykset - Toimivaltaisten viranomaisten velvollisuus palauttaa tai peruuttaa tullit - Asetuksen N:o 1697/79 5 artiklan 2 kohdassa säädettyjen edellytysten täyttyminen ei ole tarpeen

(Neuvoston asetuksen N:o 1430/79 13 artikla ja asetuksen N:o 1697/79 5 artiklan 2 kohta)

Tiivistelmä

5 Vaikka menettelysääntöjä on yleensä sovellettava kaikkiin oikeusriitoihin, jotka ovat vireillä tällaisten menettelysääntöjen tullessa voimaan, niin tämä ei päde aineellisiin oikeussääntöihin. Viimeksi mainittuja on päinvastoin tavallisesti tulkittava siten, että niitä sovelletaan voimaantuloa aiemmin tapahtuneisiin tilanteisiin ainoastaan siinä tapauksessa, että niiden sanamuodosta, tarkoituksesta tai systematiikasta käy selvästi ilmi, että niille on annettava tällainen vaikutus.

Tällaisesta tilanteesta ei ole kyse yhteisön tullikoodeksista annetun asetuksen N:o 2913/92 239 artiklaan sisältyvän tuontitullien peruuttamista koskevan oikeussäännön osalta; mainittu asetus tuli voimaan 1.1.1994 ja se korvasi tuonti- tai vientitullien palauttamisesta tai peruuttamisesta annetun asetuksen N:o 1430/79 13 artiklan säännökset, joten peruutushakemusta on tutkittava tämän viimeksi mainitun artiklan perusteella, jos se oli voimassa aikana, johon kyseisten tavaroiden tuonti ajoittui ja jolloin tähän tuontiin liittyvät ilmoitukset saattamisesta vapaaseen liikkeeseen hyväksyttiin.

6 Puolustautumisoikeuksien kunnioittaminen missä tahansa menettelyssä, jota käydään tiettyä henkilöä vastaan ja joka saattaa päättyä tälle vastaiseen päätökseen, on yhteisön oikeuden perustavanlaatuinen periaate, jota on noudatettava, vaikka menettelystä ei olisi annettu mitään säännöksiä tai määräyksiä. Ottaen huomioon sen arviointivallan, joka komissiolla on, kun se tekee päätöksen tuonti- tai vientitullien palauttamisesta tai peruuttamisesta annetun asetuksen N:o 1430/79 13 artiklassa säädetyn yleisen kohtuuslausekkeen perusteella, kuulluksi tulemista koskevan oikeuden noudattaminen on sitäkin tärkeämpää menettelyissä, joihin on ryhdytty tämän asetuksen perusteella. Puolustautumisoikeuksien kunnioittamisen periaate ei tältä osin edellytä pelkästään sitä, että asianomainen voi tehokkaasti ilmaista kantansa tosiseikkojen merkityksestä, vaan myös sitä, että asianomainen pystyy ottamaan kantaa ainakin niihin asiakirjoihin, jotka ovat komission hallussa, ja jos komissiota arvostellaan vakavista laiminlyönneistä, komission on pyynnöstä annettava tieto jopa kaikista hallinnollisista asiakirjoista, jotka eivät ole luottamuksellisia ja jotka koskevat kyseistä päätöstä.

Tämä tarkoittaa, että komission aikoessa sivuuttaa kansallisten toimivaltaisten viranomaisten kannanoton siitä, voidaanko asianomaista syyttää edellä mainitussa 13 artiklassa tarkoitetusta ilmeisestä huolimattomuudesta, sen on kuultava tätä asiasta, sillä tällainen päätös edellyttää monitahoista oikeudellista arviointia, joka voidaan tehdä ainoastaan kaikkien merkityksellisten tosiasiatietojen pohjalta.

7 Asetuksen N:o 1430/79 13 artiklassa säädetään, että tuonti- tai vientitulli voidaan palauttaa tai peruuttaa erityistilanteessa, johon on jouduttu, ilman että asianomainen olisi menetellyt vilpillisesti tai ilmeisen huolimattomasti; 13 artikla on yleinen kohtuuslauseke, joka on tarkoitettu kattamaan sellaiset muut kuin käytännössä kaikkein yleisemmin todetut tilanteet, joista voitiin asetuksen N:o 1430/79 antamishetkellä antaa erityislainsäädäntöä. Mainittua säännöstä on erityisesti tarkoitus soveltaa silloin, kun ne olosuhteet, jotka kuvaavat taloudellisen toimijan ja hallintoelimen välistä suhdetta, ovat sellaiset, ettei olisi kohtuullista antaa tämän toimijan kärsiä sellaista vahinkoa, jota hänelle ei tavallisesti olisi aiheutunut.

Voidakseen määrittää, ovatko tosiseikat sellaiset, että ne muodostavat säännöksessä tarkoitetun erityistilanteen, komission on arvioitava kaikkia tosiseikkoja. Vaikka komissiolla on tältä osin arviointivaltaa, sen on tätä valtaa käyttäessään verrattava toisiinsa yhteisön etua tullisäännösten noudattamisen varmistamisessa ja toisaalta vilpittömässä mielessä toimineen maahantuojan etua välttää kantamasta vahinkoa, joka ylittää tavanomaisen liikeriskin. Tämän johdosta komissio ei voi tutkiessaan peruutushakemuksen perusteita tyytyä ottamaan huomioon vain tuojien menettelyä, vaan komission on myös arvioitava oman, mahdollisesti virheellisen toimintansa vaikutusta tilanteen syntymiseen.

Näin ollen se, että tullietuuskohtelun saamiseksi tavaroille, jotka ilmoitetaan vapaaseen liikkeeseen saatettaviksi, esitetään, vaikkakin vilpittömässä mielessä, asiakirjoja, jotka myöhemmin todetaan väärennetyiksi, ei sellaisenaan voi olla erityistilanne, jonka vuoksi tuontitullit olisi peruutettava; tämä sääntö ei kuitenkaan estä tuontitullien peruuttamista, jos tuontitulleista vapautetun tariffikiintiön osalta komissio on - laiminlyödessään kiintiön käytön tehokkaan valvonnan - vakavasti laiminlyönyt velvoitettaan huolehtia tariffikiintiön moitteettomasta soveltamisesta ja valvoa, että kiintiötä ei ylitetä väärennetyin todistuksin.

8 Asetuksen N:o 1430/79 13 artiklassa säädetään, että toimivaltaiset viranomaiset voivat palauttaa tai peruuttaa tuontitullin erityistilanteessa, johon on jouduttu, ilman että asianomainen olisi menetellyt vilpillisesti tai ilmeisen huolimattomasti. Jos mainitut kaksi edellytystä ovat täyttyneet, maksuvelvollisella on oikeus saada tullit palautetuksi tai peruutetuksi, sillä muuten tällä säännöksellä ei olisi enää tehokasta vaikutusta

Näin ollen tuontitullien peruuttamisen ehdoksi ei voida asettaa sitä, että kyseisten tullien kantamisesta jälkitullauksin annetun asetuksen N:o 1697/79 5 artiklan 2 kohdassa mainitut kolme kumulatiivista edellytystä ovat kaikki täyttyneet, eli että tulleja ei ensinnäkään ole kannettu toimivaltaisten viranomaisten tekemän virheen vuoksi, että toiseksi maksuvelvollinen on toiminut vilpittömässä mielessä eli että maksuvelvollisen ei voida kohtuullisesti edellyttää havainneen toimivaltaisten viranomaisten virhettä ja että kolmanneksi maksuvelvollinen on noudattanut kaikkia voimassa olleita tulli-ilmoitustaan koskevia säännöksiä. Vaikka kahdella edellä mainitulla säännöksellä pyritään samaan päämäärään eli rajoittamaan tuontitullien tai vientitullien jälkikäteisen maksamisen niihin tilanteisiin, jolloin tällainen maksu on perusteltu ja yhteensopiva esimerkiksi luottamuksensuojaa koskevan perustavanlaatuisen periaatteen kanssa, nämä kaksi säännöstä eivät kuitenkaan ole yhteneväiset. Asetuksen N:o 1697/79 5 artiklan 2 kohdan tavoitteena on suojella tullivelan maksamisesta vastuussa olevan velallisen perusteltua luottamusta siihen, että kaikki tullien kantamista tai kantamatta jättämistä koskevaan päätökseen sisältyvät seikat ovat pitäviä; asetuksen N:o 1430/79 13 artikla on sen sijaan yleinen kohtuuslauseke, joka menettäisi luonteensa tällaisena lausekkeena, jos 5 artiklan 2 kohdassa mainittujen edellytysten olisi aina täytyttävä.